**HÁZIREND**

A Borsos Mihály Alapiskola házirendje összhangban áll a Szlovák Nemzeti Tanács
245/2008-as számú törvényével, valamint az Iskolaügyi Minisztérium 320/2008-as számú kiáltványával és ezek későbbiek során történt kiegészítéseivel.

1. BEVEZETŐ RENDELKEZÉSEK

* 1. A házirendet a Borsos Mihály Alapiskola adja ki.
	2. A házirend az iskola működéséhez elengedhetetlenül szükséges alapszabályok összessége, mely az oktatásban résztvevő egyének kötelességeit és jogait tartalmazza.
	3. Az alapiskola tanulói az iskolában és a nyilvánosság előtt viselkedésükkel és magatartásukkal az iskolát képviselik.
	4. A házirendet az osztályfőnökök ismertetik tanulóinkkal és törvényes képviselőikkel az iskolai év kezdetén, szükség szerint pedig tanév közben is.
1. A TANULÓ JOGAI

A házirendben felsorolt jogok összhangban állnak az 1959-ben kiadott Gyermekek jogairól szóló deklarációban és az 1989-ben elfogadott Gyermekek jogairól szóló egyezményben megfogalmazott jogokkal.

Minden gyermeknek jogában áll/joga van:

* 1. Ingyenes, anyanyelven történő oktatásban részesülni.
	2. Alapos, érthető magyarázatra.
	3. Az adott tananyaggal kapcsolatban bármilyen kérdést feltenni és arra kielégítő választ kapni.
	4. Objektív értékelésre.
	5. Tévedésre.
	6. Osztálytársai és pedagógusai részéről a belátó, etikus bánásmódra.
	7. A mulasztott tananyag bepótlására határidőt kérni – az egy hetet meghaladó hiányzás esetében a bepótlás módjáról a pedagógussal való konzultáció alapján döntünk.
	8. Ismerni a témazáró felmérő időpontját.
	9. Megválasztani a komisszionális vizsga felkészülési módját.
	10. Mindaddig megválasztani a padtársát, amíg nem zavarják a tanítás menetét.
	11. Az iskolai rendtartás által meghatározott szünetekre.
	12. Tisztelettudó, intelligens, szabad véleménynyilvánításra.

A gyermekjogi charta értelmében:

* 1. A tanuló semmilyen formában nem diszkriminálható (2.f.).
	2. A tanulónak joga van a gondolati, lelkiismereti és vallási szabadságra (14.f.).
	3. Joga van a magánélet, levéltitok, becsület és hírnév védelmére (16.f).
	4. Joga van a kötelező, ingyenes alapműveltség megszerzésére, arra, hogy az iskolai rendtartás ne sértse a gyermek emberi méltóságát (28.f.).
	5. Joga van a szüleit, hazáját, szülőföldjét, lakhelyét, anyanyelvét, kultúráját, más nemzetek kultúráját tisztelő, a megértés, béke, a másság elismerése, a nemzetek közti egyenlőség, a nemzetek, nemzetiségek, etnikai, vallási csoportok közti barátság szellemiségű nevelésre (29.f.).
	6. A nemzeti kisebbség tagjának joga van anyanyelvének, nemzeti kultúrájának ápolására, használatára (30.f.).
	7. Joga van a korának megfelelő pihenésre, szabadidőre, játékban való részvételre (31.f.).
	8. Nem szabad kínozni, megalázni, egyéb kegyetlen, embertelen bánásmódot alkalmazni vele szemben, büntetni jogerős bírósági határozat nélkül (37.f.).
1. A TÖRVÉNYES KÉPVISELŐ JOGAI

A törvényes képviselőnek joga van arra, hogy:

* 1. A gyermeke sokoldalú és tárgyilagos tudást kapjon az iskolában zajló oktatói-nevelői tevékenység keretein belül.
	2. Megismerkedhessen az iskola pedagógiai programjával.
	3. Folyamatos tájékoztatást kapjon gyermeke magaviseletéről és tanulmányi eredményeiről, az iskola elektronikus rendszere/az ellenőrző könyvecske, konzultációk vagy szülői értekezlet, illetve bizonyítvány útján.
	4. Gyermeke szükség esetén pedagógiai, gyermekpszichológusi és gyógypedagógusi tanácsadásban részesülhessen.
	5. Az előzetes igazgatói jóváhagyás alapján részt vehessen az iskola oktatói-nevelői tevékenységében.
	6. Az iskolai önkormányzati szervek útján hozzászólhasson az iskola pedagógiai programjához.
	7. Az előzetes igazgatói jóváhagyás alapján részt vehessen a gyermeke bizottság előtti vizsgáján.
1. A TANULÓ KÖTELESSÉGEI
	1. Az iskolában rendszeresen, ápoltan, tisztán, az alapiskolai oktatáshoz megfelelő módon jelenik meg. Kerüli a kirívóan színes hajfestést, nem épít/tet körmöt vagy műkörmöt, nem visz fel erős sminket; a mély dekoltázs és a túl rövidnadrág/szoknya viselete nem megengedett.
	2. Az iskolai ünnepségeken és színházlátogatásokkor az alkalomhoz megfelelő ruhában jelenik meg.
	3. Tanszereit, személyes dolgait óvja, táskáját rendben tartja.
	4. Rendszeresen készül a tanítási órákra, napi szinten és a hiányzások esetén is. Házi feladatait köteles elkészíteni az EduPage alkalmazásra a pedagógus által feltöltött instrukciók alapján és a tananyagokat pótolni (pl. az EduPage alkalmazás segítségével). Mindezt a pedagógus számon kérheti.
	5. 7.30 órakor nyitjuk az iskolát, a tanuló pedig legkésőbb 7.40 órakor az iskola épületében tartózkodik.
	6. A tanuló köteles a cipőjét és kabátját az öltözőben elhelyezni.
	7. Az iskola területén észlelt baleset esetén a tanuló köteles haladéktalanul értesíteni az ügyeletes pedagógust, az osztályfőnököt vagy más felnőtt személyt, például az iskola nem pedagógus alkalmazottait.
	8. A tanítási óra megkezdése előtt a segédeszközöket a padra készíti, átöltözik torna- vagy munkaruhába. Amennyiben a torna- vagy a munkaruha hiányzik, a szaktanártól írásbeli figyelmeztetést kap a tanuló, 5 beírás után osztályfőnöki megrovást kap, 8 beírás után igazgatói megrovást kap, 10 beírás után pedig a pedagógiai tanács dönt a büntetés mértékéről.
	9. Csengetés után elfoglalja padjában a helyét.
	10. Órán fegyelmezetten viselkedik, társait nem zavarja.
	11. Kézfeltartással kér szót.
	12. Ügyel a rendre és a tisztaságra.
	13. A rendtartás által meghatározott szüneteket a folyosón tölti (nem ül az ablakpárkányra).
	14. Óvja és kíméli az iskolai berendezést (a hanyagságból, elővigyázatlanságból, eltervelten elkövetett rongálásból keletkezett kárt a törvényes képviselői kötelesek megtéríteni).
	15. Iskolába csak a tanuláshoz nélkülözhetetlen dolgokat hord. Az iskola területén nem engedélyezett az egészséget, biztonságot veszélyeztető eszközök, anyagok – kés, pisztoly, alkohol, cigaretta, drog, nagyobb pénzösszeg, értéktárgyak, erotikus eszközök, folyóiratok tartása, cseréje.
	16. Az iskolát érintő rendezvényeken megtartja a házirendben foglalt szabályokat.
	17. A tanítási óra elején jelenti a pedagógusnak, ha nyomós ok miatt nem tudott felkészülni az órára (osztálytársai előtt nem köteles indokolni).
	18. A napközis foglalkozás alatt követi a pedagógus utasításait.
	19. Mértéktartóan, tisztelettudóan viselkedik az étteremben is, ahol az étkező tanulók csak az étkezés ideje alatt tartózkodhatnak.
	20. **A tanuló mobiltelefont csak írásbeli szülői beleegyezéssel és saját felelősségére hozhat. Használata a tanítás alatt és az órák közti szünetekben is szigorúan tilos. Az utolsó tanítási óra után az iskola épületén kívül újra használhatja. Ha a telefont engedély nélküli használja, a tanár elveheti a készüléket – ebben az esetben a törvényes képviselő az igazgatói irodában veheti át. Többszöri engedély nélküli használat osztályfőnöki megrovással jár.**
	21. A tanuló ékszereiért, mobiltelefonjáért és egyéb értéktárgyaiért az iskola nem vállal felelősséget.
	22. **Az iskolában és annak közvetlen környezetében szigorúan tilos dohányozni, alkoholt és egyéb egészségre káros szereket birtokolni, terjeszteni vagy fogyasztani!**
	23. A tanítási idő letelte után csak a pedagógus, szülő, oktató felnőtt felügyelete mellett tartózkodhat az iskola területén.
	24. A tanítás ideje alatt pedagógusi vagy szülői kíséret/írásos beleegyezés nélkül nem hagyhatja el az iskola épületét. A felső tagozatos tanulók szülei előzetesen vagy aznap bármilyen írásos formában kérhetik, hogy gyermekük egyedül is elhagyhassa az iskola épületét.
	25. A tanuló köteles a tanítás befejezése után az iskola épületét elhagyni. Az iskola épületében a tanítás befejezése után csak felnőtt felügyelete mellett tartózkodhat. A tanítás, szakköritevékenység és iskolai rendezvények befejezése után véget ér az iskola felelőssége, a tanulóért teljes mértékben a törvényes képviselő felel.
	26. A tanuló köteles azon szakköri tevékenység foglalkozásaira járni, melyre a tanév kezdetén bejelentkezett. Felmentést a szakkör látogatása alól csak a szakkörvezető, az osztályfőnök és az igazgató együttes beleegyezésével kaphat.
	27. A tanuló köteles figyelni önmaga és tanulótársai testi és lelki épségére.
	28. A tanuló köteles a lakcímére vagy a személyére vonatkozó bármiféle változást bejelenteni az osztályfőnökének.
	29. A nagyszünetben a tanulók az osztályukban vagy az iskolaudvaron tartózkodnak és betartják a felügyelő pedagógusok utasításait.
	30. Dolgozatíráskor a „lesés, puskahasználat” büntetendő, a padon a tanóra alatt csak a tanszerek, taneszközök találhatóak.
	31. A tornatermi öltözőkbe és az informatikai szaktanterembe ételt és italt bevinni szigorúan tilos!
	32. A szünetekben tilos más osztályok látogatása, egyedi esetektől eltekintve (testvér meglátogatása).
	33. A tanítási idő alatt tilos elhagyni az iskola területét.
	34. Az iskola területén belül közlekedni csak gyalogosan lehet, tilos a kerékpár és egyéb közlekedési eszköz használata.
	35. A szaktantermekbe a tanulók csak a becsengetés után, a szakos tanár kíséretében mehetnek be.
	36. Az IKT eszközökkel ellátott termekben a tanulók betartják a „Netikett“ előírásait, illetve a számítástechnikai szaktanteremben kifüggesztett szabályokat.

A hetes kötelességei:

* 1. Ügyel a tanterem rendjére, tisztaságára (naponta többször ellenőrzi a padsorokat).
	2. Felel a tábla tisztaságáért.
	3. A pedagógus irányításával segédkezik a taneszközök előkészítésénél.
	4. Ügyel, hogy a pedagógus beírja a hiányzókat és az órát.
	5. Ügyel, hogy a rendtartás által meghatározott szüneteket a tanulók a folyosón töltsék.
	6. Csengetés után 10 perccel jelenti az iskolavezetésnek, ha hiányzik a pedagógus.
	7. Felel azért, hogy kellő mennyiségű táblára használatos írószer legyen az osztályban.
1. HIÁNYZÁS
	1. A szülő legfeljebb 5 egymást követő tanítási napot igazolhat.
	2. Az osztályfőnök indokolt esetben 2 napra, az igazgató indokolt esetben 5 napra adhat engedélyt a hiányzásra (előzetes kérés, megegyezés alapján). Háromnál több napos hiányzás esetén a szülő írásos kérvényt nyújt be az iskola vezetőségéhez.
	3. Bármilyen hiányzás esetén (betegség esetén is) a szülő 24 órán belül köteles a hiányzást jelezni.
	4. Ismételt hiányzás (többrendbeli hiányzás) és szülői igazolás esetében is a szülő köteles a távolmaradást 24 órán belül jelenteni.
	5. Az igazgató hosszabb hiányzás – 100 mulasztott óra – esetén komisszionális vizsgát rendelhet el.
	6. A szakpedagógus hosszabb hiányzás esetén – 40 mulasztott óra a tantárgy keretén belül – komisszionális vizsgát rendelhet el.
	7. 7.30 órakor nyitjuk az iskolát. Ha a tanuló az első óra kezdetekor (7.45) nincs az osztályban, hiányzásának perceit feljegyezzük. Ha 45 perc hiányzása jön össze a késésekből, 1 igazolatlan órát kap.
2. BÜNTETÉSEK
	1. A kötelességek elmulasztása vagy az iskolai rendtartás be nem tartása kihágásnak minősül, melyről az osztályfőnök vagy a pedagógus értesítést küld az iskola elektronikus rendszerén keresztül a szülőnek. Ezek után a Pedagógiai Tanács tesz javaslatot a fegyelem megerősítésére irányuló intézkedés meghozatalára.
	2. Ha a tanuló magaviseletével és agresszivitásával veszélyezteti saját vagy mások biztonságát vagy lehetetlenné teszi az oktató-nevelő munkát, az igazgató azonnal kizárhatja őt az oktatási-nevelési folyamatból és pedagógus felügyelete mellett külön helyiségben helyezi el. Az iskola igazgatója saját belátása szerint azonnal értesíti: a tanuló törvényes képviselőjét, az egészségügyi szolgálatot, a rendőri szerveket.
	3. **Az iskola bármely tanulóját és alkalmazottját megilleti a jog, hogy tiszteletben tartsák emberi méltóságát. Éppen ezért szigorúan tilos mások megalázása, szóbeli (pl. csúfolás) vagy fizikai bántalmazása, másokról rágalmak, valótlan állítások terjesztése, vagy a tanulótársak bármilyen más módon történő testi vagy lelki ártalmaknak való kitétele mind az iskolában, mind a virtuális térben. Ezen jog megsértése magaviseleti jegyrontást von maga után.**
	4. **Az iskola területén bárkiről vagy bármilyen tanóráról, rendezvényről hang-, kép- vagy videófelvétel engedély nélküli készítése – a személyiségi jogok védelme érdekében – szigorúan tilos! Be nem tartása magaviseleti jegyrontást von maga után.**
	5. **Tilos visszaélni – azaz engedély nélkül módosítani, megalázó tartalommá formálni, és az ilyen felvételeket megosztani – azokkal a hang-, kép- és videófelvételekkel, melyek az iskola tanulóiról vagy dolgozóiról készültek. Ezen rendelkezés be nem tartása magaviseleti jegyrontást von maga után.**
	6. A házirend megsértésének mértékét minden esetben a Pedagógiai Tanács bírálja el, döntése a magaviseleti jegy rontását vonhatja maga után.
	7. Az iskola a tanuló által elkövetett vétségekért a következő büntetéseket róhatja ki:
		* 1. Szóbeli osztályfőnöki figyelmeztetés – a házirend enyhe, tudatos vagy véletlenszerű megsértése esetén.
			2. Írásbeli osztályfőnöki figyelmeztetés – 5 írásbeli bejegyzés esetén az EduPage rendszerén belül.
			3. Szóbeli igazgatói figyelmeztetés – a házirend súlyosabb, tudatos vagy véletlenszerű megsértése esetén.
			4. Írásbeli igazgatói figyelmeztetés – a házirend súlyos, egyszeri vagy ismételt, tudatos vagy véletlenszerű megsértése esetén, 8 igazolatlan tanítási óra esetén.
			5. Írásbeli igazgatói megrovás – a házirend nagyon súlyos, egyszeri vagy ismételt, tudatos vagy véletlenszerű megsértése esetén, 2 igazolatlan tanítási nap esetén.
			6. Kettes magaviseleti érdemjegy – a házirend nagyon súlyos, egyszeri vagy ismételt, tudatos vagy véletlenszerű megsértése esetén, 10-15 igazolatlan tanítási óra esetén.
			7. Hármas magaviseleti érdemjegy – a házirend nagyon súlyos, egyszeri vagy ismételt, tudatos vagy véletlenszerű megsértése esetén, 16-25 igazolatlan tanítási óra esetén.
			8. Négyes magaviseleti érdemjegy – a házirend nagyon súlyos, egyszeri vagy ismételt, tudatos vagy véletlenszerű megsértése esetén, 26 feletti igazolatlan tanítási óra esetén, büntetőjogi magatartás esetén.
3. KIHÁGÁSOK
	1. Egyszerű kihágás – taneszközök, tanulókönyvecske, váltócipő, tornafelszerelés otthon felejtése, késés a tanítási óráról, helytelen viselkedés az osztályban vagy a nyilvánosság előtt, a hetes kötelességeinek elmulasztása.
	2. Komoly kihágás – a tanítási óra megzavarása, az iskola épületének engedély nélküli elhagyása, a pedagógus utasításának be nem tartása, érdemjegyek átírása, hazugság, csalás, mobiltelefon és egyéb tanítás megzavarását okozó eszköz használata, illetlen szavak használata (káromkodás).
	3. Súlyos kihágás – az iskolatársak és az iskola alkalmazottainak szóbeli, fizikai és internetes zaklatása, arrogáns viselkedés, fizikai bántalmazás, lopás, dohányzás, alkohol és kábítószer fogyasztása, az iskolai vagyon rongálása, az önkényuralmi rendszerek dicsőítése, jelképeik terjesztése és az ezekhez köthető történelmi személyekről készült képek használata, valamint más nemzetiségek történelméről való becsmérlő véleménynyilvánítás.
	4. A kihágás mértékének megállapítását és az arra kiszabott büntetést a Pedagógiai Tanács határozza meg.
4. DICSÉRETEK
	1. Osztályfőnöki dicséret – a tanuló félévenként, írásban kaphatja.
* Járási tanulmányi versenyen való részvételért.
* Papírgyűjtéskor vagy iskolai és falusi rendezvényeken tanúsított segítségnyújtásért.
* Félévenként 0 mulasztott tanítási óráért.
	1. Igazgatói dicséret - a tanuló félévenként, írásban kaphatja.
* Kerületi vagy országos tanulmányi versenyeken elért kimagasló eredményért.
* Több tanulmányi versenyen való részvételért.
* Az egész tanévben mulasztott 0 tanítási óráért.
1. JUTALMAK

A tanulók kiváló teljesítményét az iskola elismerésekkel jutalmazhatja.

Évente odaítélhető jutalmak:

* 1. JUTALOMKÖNYV – döntési jogkörrel az osztályfőnök bír.
* Alsó tagozat – jutalomkönyvet a színjeles bizonyítványt elérő tanulók kaphatnak.
* Felső tagozat – jutalomkönyvet azok a tanulók kaphatnak, akiknek a bizonyítványuk az egyesek mellett maximálisan 4 darab kettest tartalmaz.
	1. OKLEVÉL – javaslatot az osztályfőnök tesz, döntési jogkörrel a pedagógiai testület bír.
	2. JUTALOMKIRÁNYDULÁS – döntési jogkörrel a Pedagógiai Tanács bír.

Egyszeri alkalommal, a tanév végén odaítélhető jutalmak:

* 1. BORSOS MIHÁLY EMLÉKLAP

Javaslatot a szakpedagógus, szakkörvezető, osztályfőnök tesz, döntési jogkörrel a Pedagógiai Tanács bír. Az emléklap odaítélésének feltételei:

* Tanulmányi előmenetel – a befejezett évfolyamok összátlaga nem haladja meg az 1,50-es átlagot.
* Kerületi tanulmányi versenyen elért helyezés.
* Eredményes szakköri tevékenység.
	1. BORSOS MIHÁLY EMLÉKÉREM – a Borsos Napok keretein belül, kivételes esetekben ballagáskor kerül odaítélésre.

Javaslatot a szakpedagógus, szakkörvezető, osztályfőnök tesz, döntési jogkörrel a Pedagógiai Tanács bír. Az emlékérem odaítélésének feltételei:

* Tanulmányi előmenetel – a befejezett évfolyamok összátlaga nem haladja meg az 1,00-ás átlagot.
* Életmentés.
* Országos vagy nemzetközi tanulmányi versenyen elért helyezés.
* Sokrétű, aktív iskolai tevékenység.
* Intézményünk rendkívül sikeres képviselete az élet bármely területén.
1. DIÁKÖNKORMÁNYZAT

A Diákönkormányzat tagjait a felső tagozatos osztályok által javasolt tanulók alkotják. Tagjaik egyenrangúak, akiket az iskola igazgatósága által kijelölt pedagógus felügyel. A

Diákönkormányzat határozatlan időközönként gyűlésezik, ahol megbeszélik a következő időszak teendőit.

 Célja és feladatai:

* A tanulók érdekképviselete, érdekvédelme.
* Iskolai programok szervezésével tartalmas diákélet biztosítása.
* A tanulók képviselete a tanári kar és az iskolavezetés előtt.
1. ZÁRÓ RENDELKEZÉSEK
	1. A házirend jelenlegi formájának elfogadására a pedagógusok munkaértekezletén került sor, 2023. augusztus 30-án.
	2. A házirend megváltoztatására, módosítására és/vagy kiegészítésére a Pedagógiai Tanács és az iskolánkon működő Szülői Szövetség tehet javaslatot.
	3. A rendtartásban foglaltakat a tanulókkal és szüleikkel az osztályfőnökök kötelesek ismertetni.
	4. A tanulók és a szülők aláírásukkal igazolják, hogy a rendtartásban foglaltakkal megismerkedtek és annak rendelkezéseit elfogadták.
	5. A házirend megtekinthető az iskola bejáratánál elhelyezett faliújságon, az összes osztályteremben és az iskola honlapján is.
	6. A házirend az osztály- és tanulmányi kirándulásokon, a sítanfolyamon, emellett pedig az erdei iskolákban és az iskola által szervezett rendezvényeken is érvényes.
	7. Az iskolai házirend része az iskolai klub működését szabályozó házirend is.
	8. Ezen rendtartás 2023. szeptember 4-én lép életbe és annak visszavonásáig marad érvényben.

Aláírásommal igazolom, hogy a házirendet tudomásul vettem, annak rendelkezéseit pedig elfogadtam.

 ……………………………………… ………………………………………

 *szülő aláírása tanuló aláírása*

Nagyfödémes, 2023. augusztus 30.